## Rješenje kojim se trgovačkom društvu Kompas d.d., Zagreb, odobrava prospekt o izdavanju 2.500 redovnih dionica na ime, privatnom ponudom

### NN 22/2008 (20.2.2008.), Rješenje kojim se trgovačkom društvu Kompas d.d., Zagreb, odobrava prospekt o izdavanju 2.500 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**723**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), na temelju zahtjeva društva Kompas Zagreb
d.d., Zagreb, Teslina 12, zastupanog po odvjetnicima iz odvjetničkog društva
Mikuličić-Lončarić-Bahun-Topić, za odobrenje prospekta o izdavanju dionica
privatnom ponudom, Uprava Hrvatske agencije za nadzor financijskih usluga je na
sjednici održanoj 14. veljače 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Kompas Zagreb d.d., Zagreb, Teslina 12, odobrava se
prospekt o izdavanju 2.500 redovnih dionica na ime, privatnom ponudom, ukupne
vrijednosti 500.000,00 kuna, pojedinačne nominalne vrijednosti 200,00 kuna po
dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Kompas Zagreb d.d., Zagreb, Teslina 12, zastupano po
odvjetnicima iz odvjetničkog društva Mikuličić-Lončarić-Bahun-Topić (dalje u
tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 28. studenoga 2007. godine, zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, dalje u tekstu: ZTVP) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« br.
118/03, dalje u tekstu: Pravilnik), a 24. siječnja, 7. i 11. veljače 2008.
godine zatražene izmjene i dopune prospekta i dokumentacije.
II. U provedenom postupku je utvrđeno da je Glavna skupština Izdavatelja 12.
lipnja 2007. godine, donijela Odluku o povećanju temeljnog kapitala novčanim
ulozima izdavanjem redovnih dionica privatnom ponudom (dalje u tekstu: Odluka
Izdavatelja).
Sukladno Odluci Izdavatelja, temeljni kapital Izdavatelja povećat će se sa
iznosa od 2.000.000,00 kuna za iznos od 500.000,00 kuna na iznos od 2.500.000,00
kuna izdavanjem 2.500 redovnih dionica na ime, u nematerijaliziranom obliku,
nominalne vrijednosti 200,00 kuna po dionici, privatnom ponudom.
Rok za upis i uplatu dionica predmetnog izdanja, sukladno Odluci Izdavatelja,
iznosi 15 dana od dana konačnosti rješenja Agencije o odobrenju prospekta.
Mjesto upisa dionica predmetnog izdanja bit će u sjedištu Izdavatelja u Zagrebu,
te u podružnicama Izdavatelja u Splitu, Osijeku i Čakovcu.
Pravo na upis i uplatu 1.475 dionica predmetnog izdanja, sukladno Odluci
Izdavatelja, imaju dioničari Izdavatelja upisani na dan donošenja Odluke
Izdavatelja u depozitoriju Središnje depozitarne agencije d.d., Zagreb,
razmjerno udjelu u temeljnom kapitalu Izdavatelja, dok pravo na upis i uplatu
1.025 dionica predmetnog izdanja imaju zaposlenici, koji nisu ujedno i dioničari
Izdavatelja.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano 100% dionica koje se namjeravaju izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani ZTVP-om i Pravilnikom te da podneseni
prospekt sadrži sve podat­ke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. ZTVP-a, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/37
Urbroj: 326-111/08-8
Zagreb, 14. veljače 2008.

Član Uprave
**Ivica Letinić**, v. r.

Rješenje, NN 22/2008-723
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)